Vroom Vroom Hoop Earrings | KILLA GIRLZ
Light Gold - $8.00 Silver - $8.00
Count dem Bejanmins while wearing these Mercedes Benz Hoop earrings. Hogsback 2010 | Dion se gedagtes
Ek moes moeisaam my verkluimde lyf onder die warm komberse uitskop toe Engel 1 in haar “long-johns” die kamer insluip en fluisterend wil weet hoekom ons nog nie aan die gang is nie. Hogsback! Sneeu! Nadat ek die Irishman moes dreig het ons almal begin om laag na laag teen die komende koue aan te trek en 6:30 was ons in die Mazdatjie en oppad. Net buite Oos London kon ons klaar opmerk dat ons nie die enigstes was wat dié blink idee vir die dag gekry het nie – talle motors gebondel met kinders in wolmuste en jaste is ons verby en ek het amper omgedraai en eerder Cathcart toe gery. Hogsback sou weer die helfte van Oos London bevat en ek was nie lus om te stoei met skares om ‘n bietjie sneeu te sien nie. Maar wat, ons was nou oppad.
Sowat 40km buite Oos London kon ons alreeds die wit kombers op King Williams Town se berge gewaar – die dorpie is ongeveer 60km van ons.
Eerste blik, sommer naby!
Dis bitter naby vir sneeu. Ons was opnuut begeesterd en het op KWT gestop vir vroegoggend koffie. Net na KWT het ons afgedraai na Alice en Fort Beaufort – dit was nou nie meer ver nie! Sowat 5km voor Alice was die regsdraai na Hogsback – teen hierdie tyd het ons onsself verkyk aan die sneeubedekte berge en valleie. Hange was gespikkeld met dennebome en die lug deur die kar se waaier was ysig.
Hogsback se omgewing.
Teen die pas op was dit duidelik dat dit swaar moes gesneeu het – menigte bome se takke was gebuig of skoon afgebreek en daar was plek-plek nog kolle sneeu in depressies. Net oor die bultjie – Hogsback!
Dorpie in die sneeu...
Dit het gelyk of daar onlangs bome gesaag was, want die plekkie was heelwat meer oop as ander jare. Ou Viktoriaanse boustyl geboutjies se spitsdakkies was steeds bedek en motors wat oornag buite was het gekreun onder dik sneeu.
Baie gelukkige Engeltjies!
Ons het so bietjie rondgekyk en toe besluit om verder op die berg in te ry voordat die meeste mense opdaag. Net deur die dorpie was ingange bykans onbegaanbaar en bome het gebukkend onder ysige gewig gestaan.
Iemand se ingang. 4x4 enigeiemand?
Sneeu waar jy kyk!
'n Mengelmoes van herfskleure en winterwit
Toe ons bo op die vlakte uitkom – sowat 3-5km anderkant Hogsback – was daar alreeds spulle mense besig om te speel. Motors was sommer net langs die pad gelos en ons het gesukkel om verby te kom.
Uiteindelik was ons deur en ek wou sommer nog so entjie aanry, maar die Mazdatjie se wiele het verseg om te byt op ‘n 3cm laag gekompakteerde sneeu op die grondpad en ek het maar so gly-gly parkering gekry onder ‘n boom waar die grond bietjie skoner was. Handskoene aan, mus op en uit na buite!
Kyk hoe gevries is daardie grondpad!
Ek het amper direk weer ingeklim! My magtig, dit was vriesend buite!
Ek probeer tevergeefs om my hande warm te hou...
Arme ou Mazdatjie...
Ons maak reg vir die groot speel...
Die koppies was dig toe en reg langs die pad was die sneeu oor ons enkels. Enkele stappies verder – kniediepte. Ek het na ‘n heining gekyk en gewonder wat verkeerd lyk. Daar was net ongeveer 40cm daarvan sigbaar! Ek het deur die knarsende koue vlokkies geworstel tot teenaan die heining – heup diep!
Engele en pa.
Die Engele was uit hulle vel, ek het probeer om my hande weer warm te blaas en die Irishman was besig om baie onskuldig te lyk – sy’t haarself effe misgis met die gladdigheid en opsluit plat op haar gesig in die wit goed beland! Ek was heel verbaas dat sy nog so vinnig kan opspring en maak asof niks gebeur het nie!
Everything's fine, I did that on purpose!
Die twee meisiekinders het ‘n “boogie-bord” gebring en het mekaar gillend en giggelend rondgetrek. Ek en Heather het ‘n stappie geneem teen ‘n randjie uit langs werkerhutte – lui rokies het uit kaggels gekrul en ons het verlang na hande warm maak.
Daar was ‘n ysige wind wat besig was om onweer nader te trek en dit was alreeds besig om weer te sneeu op die oorkantste koppies.
Na so twee ure se speel en verkluim was ons weer al bibberend in die Mazdatjie – nou was ons honger. Die terugtog was uiters frustrerend – teen die tyd was daar hordes mense, en die groot SUV-bestuurders het nie veel omgegee om op enige plek te stop en die pad te versper nie. Dis mos nou maar hoe party van hulle is. ‘n 10min. rit het ons 1½ uur geneem voor ons uiteindelik voor die Hogsback Inn gestop het.
Die paadjie na die hotel.
Ye Olde Hoggsbacke
Die plek was gepak en ons het maar besluit om iets warms te drink eers voor ons eet.
Terug in die "beskawing".
Dis mos nou heelwat warmer!
Warm sjokolade en Milo het ‘n halfuur geneem om by on suit te kom, maar teen daardie tyd was ek alreeds heel ontdooi – ek het die pot Gluwein voor die vuur ontdek! ‘n Heksebrousel van rooiwyn, lemoen, naeltjies, kaneel, wonderspeserye en wie weet wat anders – soos ek vir my suster oor die foon genoem het; dit ruik soos vrot wyn maar dit maak jou lekker dronk, jong!
Gluwein vir die pyn!
Ons kos-bestelling het eers twee ure later by ons tafel opgedaag, maar dit was nog steeds lekker.
Na ete is ons weer die berge in terwyl meeste mense by die kroeg vasgehaak het – dit was beslis minder besig op die pad. Ons het nog ‘n goeie 2 ure se speel en verkluim ingewerk voordat ons besluit het om maar die langpad terug aan te pak. Dit was beslis die meeste en dikste sneeu wat ons ooit gesien het, en terwyl dit nou smelt, voel ons die byt in die lug daarvan tot hier aan die kus.
op Junie 18, 2010 at 11:39 vm | Antwoord Sonlig
Jinne! Dit lyk nie eers soos “sonnige SA” as mens na die foto’s kyk nie!
Lyk of dit ‘n lekker uitstappie was en as dit ek was wat daar gebly het….was daar nóg ‘n ekstra kar in Hoggsback se alreeds-verstopte strate!
op Junie 18, 2010 at 11:44 vm | Antwoord Dion
Gits, maar jy’s vinnig vandag! Ek wou jou nog laat weet het dat die Hogsback foto’s op is, en toe was jy al klaar daar! Dit was ‘n heerlike uitstappie. Ek wens julle kon ook daar gewees het. Jou twee sou dit vreeslik geniet het.
op Augustus 28, 2011 at 10:00 vm | Antwoord jagternw1976
Het “per ongeluk” op jou gedagtes afgekom. Ek het 5 jaar in King Williams Town gebly. Alarms ingesit en so bietjie reaksie diens gedoen. Baie in Hogsback gewerk en NIE EEN keer die sneeu gesien nie. Ekt dit heeltyd gemis. Dankie vir die pragtige fotos, bring sommer baie van my eie gedagtes terug.
op Augustus 29, 2011 at 9:06 vm | Antwoord Dion
Ek dink King kon ook maar net so lekker koud geraak het! Jy was seker daar toe ons vir so paar jaar namekaar amper geen winter gehad het nie. Dit het sedert sowat 2008 heeltemaal verander – ek dink die winters is besig om al hoe kouer te raak. Ek hoop om meer gereeld sneeu-fotos op te sit!
op Augustus 29, 2011 at 3:32 nm | Antwoord jagternw1976
Jip, King was lekker koud. Veral party dae as ons aan die kamera torings bo op die berge gewerk het. Ek is seker so 8 jaar terug da weg. Moet eerlik wees en se ek mis glad nie die plek nie. Mooi wereld maar k@k dorp. 🙂
op Augustus 30, 2011 at 2:11 nm | Antwoord Dion
Ja-nee, met jou laaste stelling moet ek heeltemaal saamstem…
op Maart 1, 2012 at 12:30 nm | Antwoord Eugene
Mooi foto’s, hoor.
Dit is wat ons in Rusland hê. Real cool. For real. – 31. Ja, minus een-en-dertig. 🙂 En ja, Selsius.
op Maart 14, 2012 at 2:20 nm | Antwoord Dion
Goeie tier! -31! Ek sal nooit weer kla oor koue nie. Maar dis seker ook lekker op ‘n manier? Waar in Rusland is jy? Ek stel heel baie in Rusland belang.
op Maart 14, 2012 at 9:42 nm | Antwoord Eugene
Op a manier, ja. Maar dis nou al verby, alhoewel dit nou en dan sneeu.
Ek is in Moskou.
Stel vrae as jy wil. Ek is op @yandex.ru Die gebruikersnaam is sjoe
op Augustus 3, 2016 at 7:41 nm | Antwoord 2tobias
Hallo Dion – ook per (on)geluk op jou blog afgekom. Baie oulik met pragtige fotos en goeie beskrywings. Ek het vir sowat 28 jaar ‘n plot op Hogsback gehad en dit so 2 jaar gelede verkoop nadat ek moes wegtrek. Pragtige plek, maar ook maar rof. Die sneeu sal ek nooit vergeet nie, en as mens daar woon, dan raak dit gewoonlik te dik vir ‘n daalder. Beste groete. Tobie Louw
op Augustus 10, 2016 at 8:33 vm | Antwoord Dion
Dankie vir jou inloer, Tobie! Aai, dis nou een van my wense – weg van alles daar in die berge. Ek sal enige tyd oppak en trek